Wruntliken grot tovorent gescreffven. Ersame leve vrunde. Jw geleve to wethende, wo dat en borger van Abo, geheten Henrick Bergh, unde en ander knekt, geheten Andres Gerffven, segelden wt van Reffle mit twen geladen skepen vul roggen, dat ene skip by der matthe van 24 leste, dat andre by 12 leste, unde wolden den roggen voren in de Ny. So let ik se hinderen, umme deswillen dat ik vornomen bebbe, dat nementh roggen edder andre ware wt Reffle voren mak, dar de Russen mede gesterket werden, unde we wat wt Refflen voren sal, de moth dar sinen hogen gestrengen edh to don, alzo vorescreven steyt. Nw seggen de voregescreven twe personen, dat se dat gut vorskepe[t] hebben unde nicht daroffver gesworen. Hirumme, ersame leven vrunde, begere ik en antwert wnvortoffret, wo vele edder wo unde in welker matthe unde worhen de personen den roggen geskepet unde wtgekregen hebben van Reffle, myt dissem gegewerdigen bringer dissis breffvis by namen Sigferidh, unde [is] myn dener. Hirmedhe sit Gode bevolen dem almektigen. Gescreven to Wiborgh des andren dages pingesten, myt mineme ingesegel, Karl Knutsson riddher, marskalk in Sweden unde howidman to Wiborgh. Adress: Den ersamen unde dogensamen borgemester unde ratman der stat Reffle kome disse breff.